[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 19.10.2010

COM(2010) 582 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/014 SI/Mura από τη Σλοβενία)

ΑΙΤΙΟΛΟΓΙΚΗ ΕΚΘΕΣΗ

Το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[1] επιτρέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) μέχρι το ποσό των 500 εκατομμυρίων ευρώ ετησίως, πέραν και επιπλέον των σχετικών κονδυλίων του δημοσιονομικού πλαισίου.

Οι κανόνες χορήγησης των συνεισφορών του ΕΤΠ ορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

Στις 28 Απριλίου 2010, η Σλοβενία υπέβαλε την αίτηση EGF/2010/014 SI/Mura και ζήτησε χρηματοδοτική συνεισφορά από το ΕΤΠ λόγω απολύσεων στην εταιρεία Mura, European Fashion Design, Proizvodjna oblačil, d.d. (στο εξής «Mura») στη Σλοβενία.

Έπειτα από ενδελεχή εξέταση της αίτησης, η Επιτροπή κατέληξε στο συμπέρασμα, σύμφωνα με το άρθρο 10 του κανονισμού (ΕΚ) αριθ. 1927/2006, ότι πληρούνται οι όροι χρηματοδοτικής συνεισφοράς που προβλέπονται από τον εν λόγω κανονισμό.

ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ

Κύρια στοιχεία: |

Αριθ. αναφοράς ΕΤΠ | EGF/2010/014 |

Κράτος μέλος | Σλοβενία |

Άρθρο 2 | στοιχείο α) |

Κύρια επιχείρηση | Mura |

Προμηθευτές / Παραγωγοί των επόμενων σταδίων του προϊόντος | 0 |

Περίοδος αναφοράς | 21.10.2009 – 20.2.2010 |

Ημερομηνία έναρξης των εξατομικευμένων υπηρεσιών | 26.10.2009 |

Ημερομηνία υποβολής της αίτησης | 28.4.2010 |

Απολύσεις στη διάρκεια της περιόδου αναφοράς: | 2 554 |

Απολύσεις πριν από / μετά την περίοδο αναφοράς | 0 |

Σύνολο επιλέξιμων απολύσεων | 2 554 |

Απολυμένοι εργαζόμενοι για τους οποίους ζητείται ενίσχυση | 2 554 |

Δαπάνες για τις εξατομικευμένες υπηρεσίες (σε ευρώ) | 3 325 370 |

Δαπάνες για τη χρήση του ΕΤΠ[3] (σε ευρώ) | 133 000 |

Δαπάνες για τη χρήση του (%) | 3,8 |

Συνολικός προϋπολογισμός (σε ευρώ) | 3 458 370 |

Συνεισφορά του ΕΤΠ (65 %) (σε ευρώ) | 2 247 940 |

1. Η αίτηση υποβλήθηκε στην Επιτροπή στις 28 Απριλίου 2010 και συμπληρώθηκε με πρόσθετα στοιχεία για το διάστημα έως τις 24 Ιουνίου 2010.

2. Η αίτηση πληροί τους όρους για παρέμβαση του ΕΤΠ, που αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006, και υποβλήθηκε εντός της προθεσμίας των 10 εβδομάδων η οποία προβλέπεται στο άρθρο 5 του εν λόγω κανονισμού.

Σύνδεση των απολύσεων με τις μεγάλες διαρθρωτικές αλλαγές που επήλθαν στο παγκόσμιο εμπόριο λόγω της παγκοσμιοποίησης ή της παγκόσμιας χρηματοπιστωτικής και οικονομικής κρίσης

3. Η Σλοβενία, για να αποδείξει τη σύνδεση μεταξύ των απολύσεων και της παγκόσμιας χρηματοπιστωτικής και οικονομικής κρίσης, ισχυρίζεται ότι, μετά τις ενθαρρυντικές επιδόσεις της κλωστοϋφαντουργίας στην ΕΕ-27 το 2007, σημειώθηκε σημαντική υποχώρηση το 2008 λόγω της οικονομικής και χρηματοπιστωτικής κρίσης. Οι δυσκολίες τις οποίες αντιμετωπίζουν ορισμένοι τομείς που είναι τελικοί χρήστες κλωστοϋφαντουργικών προϊόντων (ήτοι, κατασκευές, αυτοκινητοβιομηχανία και στέγαση), σε συνδυασμό με την αύξηση του κόστους παραγωγής, έβλαψαν τον κλωστοϋφαντουργικό τομέα. Οι σλοβενικές αρχές παραθέτουν στατιστικά στοιχεία της Eurostat που δείχνουν ότι το πρώτο τρίμηνο του 2009 η παραγωγή υποχώρησε κατά 23 % στην κλωστοϋφαντουργία και κατά 14 % στον τομέα των ειδών ένδυσης σε σύγκριση με την ίδια περίοδο του 2008. Αυτή η μείωση της ζήτησης έγινε άμεσα αισθητή στη Σλοβενία: από τον Ιούνιο του 2008 έως τον Δεκέμβριο του 2009 χάθηκαν 4 297 θέσεις εργασίας στον τομέα των ειδών ένδυσης, πράγμα που αντιπροσωπεύει το 46 % του συνόλου των θέσεων που υπήρχαν τον Ιούνιο του 2008 στον εν λόγω τομέα. Ομοίως, κατά την ίδια περίοδο, χάθηκαν 2 030 θέσεις εργασίας στην κλωστοϋφαντουργία, αριθμός που αντιπροσωπεύει το 27 % του συνόλου των θέσεων που υπήρχαν τον Ιούνιο του 2008 στον εν λόγω τομέα.

Απόδειξη του αριθμού των απολύσεων και συμμόρφωση με τα κριτήρια του άρθρου 2 στοιχείο α)

4. Η Σλοβενία υπέβαλε την αίτηση αυτή με βάση το κριτήριο παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, που απαιτεί τουλάχιστον 500 απολύσεις σε χρονικό διάστημα τεσσάρων μηνών σε επιχείρηση κράτους μέλους, συμπεριλαμβανομένων των εργαζομένων τους οποίους απολύουν οι προμηθευτές της ή οι παραγωγοί των επόμενων σταδίων του προϊόντος.

5. Στην αίτηση γίνεται λόγος για 2 554 απολύσεις σε μία επιχείρηση, την Mura, κατά την περίοδο αναφοράς των τεσσάρων μηνών από τις 21 Οκτωβρίου 2009 έως τις 20 Φεβρουαρίου 2010. Όλες αυτές οι απολύσεις υπολογίστηκαν σύμφωνα με το άρθρο 2 δεύτερο εδάφιο δεύτερη περίπτωση του κανονισμού (ΕΚ) αριθ. 1927/2006.

Εξήγηση της απρόβλεπτης φύσης των εν λόγω απολύσεων

6. Οι σλοβενικές αρχές υποστηρίζουν ότι η εταιρεία Mura, προσαρμοζόμενη στη νέα δομή που ζητούσαν οι πελάτες της [όπως παραγωγή μικρών σειρών, ευελιξία, παραγωγή προϊόντων ακριβώς τη στιγμή που χρειάζονται (just in time)], κατόρθωσε τα τελευταία χρόνια να εξασφαλίσει συμβάσεις με επιχειρηματικούς εταίρους όπως η Hugo Boss, η Escada, η René Lezard, η Strellson, η Windsor κ.λπ., που ζητούν τις πιο απαιτητικές και άψογες υπηρεσίες παραγωγής. Από το 2003, όταν η Mura προέβη σε ευρεία αναδιάρθρωση, η προστιθέμενη αξία ανά εργαζόμενο αυξήθηκε κατά 21 % και η παραγωγικότητα κατά 23 %. Η πρόσφατη καταγγελία συμβάσεων από ορισμένους μεγάλους πελάτες της Mura (Hugo Boss, Escada και René Lezard) δεν ήταν δυνατόν να προβλεφθεί. Η έλλειψη παραγγελιών λόγω της οικονομικής και χρηματοπιστωτικής κρίσης ήταν ένας ακόμη απρόβλεπτος παράγοντας.

Προσδιορισμός των επιχειρήσεων που προέβησαν σε απολύσεις και των εργαζομένων για τους οποίους ζητείται ενίσχυση

7. Στην αίτηση γίνεται λόγος για συνολικά 2 554 απολυμένους σε μία επιχείρηση, την Mura, και ζητείται ενίσχυση για όλους.

8. Η κατανομή των εργαζομένων για τους οποίους ζητείται ενίσχυση έχει ως εξής:

Κατηγορία | Αριθμός | Ποσοστό |

Άνδρες | 552 | 21,6 |

Γυναίκες | 2 002 | 78,4 |

Υπήκοοι της ΕΕ | 2 554 | 100,0 |

Μη υπήκοοι της ΕΕ | 0 | 0 |

15-24 ετών | 1 | > 0 |

25-54 ετών | 2 455 | 96,1 |

55-64 ετών | 98 | 3,9 |

Στις ανωτέρω κατηγορίες περιλαμβάνονται 583 εργαζόμενοι[4] (22,8 %) με μακροχρόνιο πρόβλημα υγείας ή αναπηρία.

9. Από πλευράς επαγγελματικών κατηγοριών, η κατανομή έχει ως εξής:

Κατηγορία | Αριθμός | Ποσοστό |

Κατασκευαστές ενδυμάτων | 1 077 | 42,2 |

Εργάτες κλωστοϋφαντουργίας | 70 | 2,7 |

Έμποροι | 43 | 1,7 |

Οικονομολόγοι και συναφή επαγγέλματα | 37 | 1,4 |

Εγκαταστάτες και υδραυλικοί | 29 | 1,1 |

Υπάλληλοι διοίκησης | 20 | 0,8 |

Μεταλλοτεχνίτες | 20 | 0,8 |

Άλλοι[5] | 156 | 6,1 |

Δεν διευκρινίζεται | 1 102 | 43,1 |

10. Επιπλέον, οι σλοβενικές αρχές προέβησαν επίσης στην παρακάτω κατανομή των εργαζομένων με βάση το μορφωτικό τους επίπεδο:

Κατηγορία | Αριθμός | Ποσοστό |

Μη ολοκληρωμένη πρωτοβάθμια εκπαίδευση | 1 114 | 43,6 |

Πρωτοβάθμια και κατώτερη δευτεροβάθμια εκπαίδευση | 237 | 9,3 |

Ανώτερη επαγγελματική δευτεροβάθμια εκπαίδευση | 16 | 0,6 |

Ανώτερη τεχνική δευτεροβάθμια εκπαίδευση | 797 | 31,2 |

Γενική ανώτερη δευτεροβάθμια εκπαίδευση | 319 | 12,5 |

Ανώτερα επαγγελματικά προγράμματα | 35 | 1,4 |

Πανεπιστημιακή εκπαίδευση | 30 | 1,2 |

Διδακτορικός ή μεταπτυχιακός τίτλος | 1 | - |

Δεν διευκρινίζεται | 5 | 0,2 |

11. Σύμφωνα με το άρθρο 7 του κανονισμού (ΕΚ) αριθ. 1927/2006, η Σλοβενία διαβεβαίωσε ότι εφαρμόστηκε πολιτική ισότητας μεταξύ γυναικών και ανδρών και ότι τηρήθηκε η αρχή της απαγόρευσης των διακρίσεων, πράγμα που θα εξακολουθήσει να γίνεται και κατά τα διάφορα στάδια της παρέμβασης του ΕΤΠ, ιδίως όσον αφορά την πρόσβαση στο εν λόγω Ταμείο.

Περιγραφή της θιγόμενης περιοχής, των αρχών και των σχετικών παραγόντων της

12. Η περιοχή που πλήττεται κυρίως από τις απολύσεις είναι η περιφέρεια NUTS III Pomurje (SI011). Στην περιφέρεια αυτή υπάρχουν 26 δήμοι, που εντάσσονται σε τέσσερις διοικητικές μονάδες.

13. Οι αρμόδιες αρχές είναι το Υπουργείο Εργασίας, Οικογένειας και Κοινωνικών Υποθέσεων, η Υπηρεσία Απασχόλησης της Σλοβενίας και το περιφερειακό της γραφείο στην Murska Sobota, καθώς και οι 26 δήμοι της περιφέρειας. Άλλοι εμπλεκόμενοι παράγοντες είναι η συνδικαλιστική οργάνωση του ομίλου Mura, το Ταμείο Εργασίας του Prekmurje και το Περιφερειακό Ταμείο Εργασίας του Pomurje, το Επιμελητήριο Βιοτεχνικών και Μικρών Επιχειρήσεων της Σλοβενίας, το Εμπορικό και Βιομηχανικό Επιμελητήριο της Σλοβενίας και το Κέντρο Κοινωνικής Εργασίας της Murska Sobota.

Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο

14. Οι σλοβενικές αρχές ισχυρίζονται ότι οι θέσεις εργασίας που δημιούργησε η εταιρεία Mura ήταν πολύ σημαντικές για την περιφέρεια Pomurje, η οποία παρουσίαζε οικονομική υστέρηση σε σχέση με τον μέσο όρο της Σλοβενίας. Λόγω της οικονομικής και χρηματοπιστωτικής κρίσης η κατάσταση επιδεινώθηκε πολύ περισσότερο. Το 2008 στην περιφέρεια Pomurje, σε σύγκριση με τον σλοβενικό μέσο όρο, το εισόδημα ανά εργαζόμενο ήταν χαμηλότερο κατά 33 %, η προστιθέμενη αξία ανά εργαζόμενο ήταν χαμηλότερη κατά 30 % και ο μισθός ανά εργαζόμενο σε εταιρεία ήταν χαμηλότερος κατά 20 %.

15. Στην αρχή του 2008 η Mura απασχολούσε 3 135 εργαζομένους. Ο αριθμός αυτός αντιπροσώπευε ποσοστό μεγαλύτερο από το 7 % των εργαζομένων της περιφέρειας Pomurje. Εκτός από τη Mura Pomurka πτώχευσε άλλη μία μεγάλη εταιρεία της περιφέρειας Pomurje. Ως εκ τούτου, οι απολύσεις στη Mura θα έχουν σημαντικό τοπικό και περιφερειακό αντίκτυπο.

Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

16. Προτείνονται τα ακόλουθα είδη μέτρων, ο συνδυασμός των οποίων θα διαμορφώσει μια συντονισμένη δέσμη εξατομικευμένων υπηρεσιών, με στόχο την επανένταξη των εργαζομένων στην αγορά εργασίας.

17. Αρωγή για την αναζήτηση εργασίας (εργαστήριο 2009) : Τα μέτρο αυτό περιλαμβάνει τη διεξαγωγή δύο εργαστηρίων, από τα οποία το ένα θα έχει διάρκεια 15 ωρών και το άλλο διάρκεια έξι ωρών, σε ομάδες από 15 συμμετέχοντες. Σκοπός των εργαστηρίων είναι η ενημέρωση των απολυμένων εργαζομένων για τα δικαιώματά τους και για τις υποχρεώσεις του εργοδότη, η κατάρτιση σχεδίων ανάπτυξης σταδιοδρομίας και η παροχή βοήθειας στους απολυμένους εργαζομένους προκειμένου να αποκτήσουν δεξιότητες επικοινωνίας και να γνωρίσουν άλλες τεχνικές που θα τους φανούν χρήσιμες κατά την αναζήτηση νέας εργασίας.

18. Αρωγή για την αναζήτηση εργασίας (εργαστήριο I/2010) : Το εργαστήριο αυτό, που θα διαρκέσει οκτώ ώρες και θα οργανωθεί σε ομάδες 10 έως 15 συμμετεχόντων, έχει στόχο να ενημερωθούν οι απολυμένοι εργαζόμενοι για τις δυνατότητες και τις απαιτήσεις της αγοράς εργασίας, να αποκτήσουν δεξιότητες στην τεχνική των συνεντεύξεων και να μάθουν να αντιμετωπίζουν την αποτυχία.

19. Κατάρτιση και επανακατάρτιση (εργαστήριο II) : Το μέτρο αυτό περιλαμβάνει τη διεξαγωγή ενός εργαστηρίου με στόχο τον καλύτερο προσδιορισμό του ατομικού στόχου απασχόλησης κάθε απολυμένου εργαζομένου και την εξασφάλιση της δραστήριας συμμετοχής του σε ενεργητικά μέτρα απασχόλησης. Περιλαμβάνει συνδυασμό ομαδικής εργασίας, εργασίας με ειδικούς από διάφορους τομείς και ατομική συμβουλευτική καθοδήγηση. Η συνολική διάρκεια αυτού του μέτρου ανέρχεται σε οκτώ μήνες.

20. «Λέσχη» απασχόλησης : Πρόκειται για συνδυασμό ενός προγράμματος κατάρτισης δύο εβδομάδων, μετά το οποίο θα ακολουθήσουν δυόμισι μήνες εντατικών δραστηριοτήτων αναζήτησης εργασίας, με τη βοήθεια ενός συμβούλου. Το μέτρο αυτό απευθύνεται σε απολυθέντες εργαζόμενους οι οποίοι έχουν σαφώς προσδιορισμένο στόχο απασχόλησης.

21. Επαγγελματικός προσανατολισμός (σημεία πληροφόρησης) : Σκοπός των σημείων πληροφόρησης είναι η δυνατότητα επαφής με εργαζόμενους που δυσκολεύονται να συμμετάσχουν στα εργαστήρια, έτσι ώστε να ενημερωθούν και οι εργαζόμενοι αυτοί για τις δυνατότητες κατάρτισης και τις ευκαιρίες που υπάρχουν στην αγορά εργασίας. Θα δημιουργηθούν σημεία πληροφόρησης σε δημόσιους χώρους και των 27 δήμων των περιφερειών Prekmurje και Pomurje.

22. Συνεργασία με τους εργοδότες : Το μέτρο αυτό έγκειται στον προσδιορισμό των ευκαιριών απασχόλησης και των αναγκών των εργοδοτών και έχει σκοπό να ενθαρρύνει τους εργοδότες να προσλάβουν νέους εργαζόμενους. Επιδιώκει επίσης να κατευθύνει κατάλληλους υποψηφίους, από τους απολυμένους εργαζομένους, σε πιθανούς νέους εργοδότες.

23. Προώθηση της επιχειρηματικότητας : Το μέτρο αυτό περιλαμβάνει μια έκθεση διάρκειας μιας εβδομάδας με την επωνυμία «Ημέρες απασχόλησης», όπου οι εργοδότες θα παρουσιάσουν τις επιχειρήσεις τους και θα υπάρχει δυνατότητα άμεσης επαφής μεταξύ ατόμων που προσφέρουν και ατόμων που ζητούν εργασία.

24. Εργαστήρια ενθάρρυνσης : Τα εργαστήρια αυτά, που απαρτίζονται από δύο επτάωρες ενότητες και θα διεξαχθούν σε ομάδες 10 έως 15 συμμετεχόντων, έχουν σκοπό να αλλάξουν τη νοοτροπία μιας επιλεγμένης ομάδας-στόχου, προκειμένου να ενθαρρυνθούν οι συμμετέχοντες να αναζητήσουν ενεργά νέες ευκαιρίες απασχόλησης. Τα εργαστήρια αυτά απευθύνονται στους λιγότερο «αισιόδοξους» εργαζομένους, που αντιμετωπίζουν μικρά προβλήματα υγείας.

25. Εργαστήρια νευρογλωσσολογίας : Το μέτρο αυτό περιλαμβάνει εργαστήρια διάρκειας 18 ωρών σε ομάδες 10 έως 15 συμμετεχόντων, με στόχο να ενθαρρυνθούν οι πιο απογοητευμένοι απολυθέντες εργαζόμενοι να μάθουν και να εμπεδώσουν νέες δεξιότητες. Τα εργαστήρια αυτά περιλαμβάνουν ατομικές και ομαδικές ασκήσεις, καθώς και ορισμένες περιπτωσιολογικές μελέτες, και έχουν σκοπό να μετουσιώσουν αποτελεσματικά στην πράξη νεοαποκτηθείσες δεξιότητες.

26. Ενίσχυση για αυτοαπασχόληση : Το μέτρο αυτό περιλαμβάνει επιδοτήσεις για αυτοαπασχόληση σε νέες επιχειρηματικές μονάδες, αλλά απαιτεί αυτοαπασχόληση χωρίς διακοπή για χρονικό διάστημα τουλάχιστον ενός έτους.

27. Κατάρτιση κατά την εργασία : Το μέτρο αυτό αποσκοπεί στην απόκτηση νέων δεξιοτήτων και γνώσεων μέσω κατάρτισης κατά την εργασία η οποία αντιστοιχεί στο εκπαιδευτικό επίπεδο των απολυμένων εργαζομένων που συμμετέχουν στο μέτρο.

28. Οι δαπάνες για τη χρήση του ΕΤΠ, που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν δραστηριότητες διαχείρισης, ενημέρωσης, δημοσιότητας και ελέγχου.

29. Οι εξατομικευμένες υπηρεσίες που παρουσίασαν οι σλοβενικές αρχές αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που ορίζονται στο άρθρο 3 του κανονισμού (ΕΚ) αριθ. 1927/2006. Οι σλοβενικές αρχές εκτιμούν το συνολικό κόστος αυτών των υπηρεσιών σε 3 325 370 ευρώ και τις δαπάνες για τη χρήση του ΕΤΠ σε 133 000 ευρώ (3,8 % του συνολικού ποσού). Η συνολική συνεισφορά που ζητείται από το ΕΤΠ είναι 2 247 940 (65 % του συνολικού κόστους).

Ενέργειες | Εκτιμώμενος αριθμός εργαζομένων για τους οποίους ζητείται ενίσχυση | Εκτιμώμενο κόστος ανά εργαζόμενο για τον οποίο ζητείται ενίσχυση (σε ευρώ) | Συνολικό κόστος (ΕΤΠ και εθνική συγχρηματοδότηση) (σε ευρώ) |

Εξατομικευμένες υπηρεσίες [πρώτο εδάφιο του άρθρου 3 του κανονισμού (EΚ) αριθ. 1927/2006] |

Αρωγή για την αναζήτηση εργασίας (2009) | 1 932 | 60 | 115 920 |

Αρωγή για την αναζήτηση εργασίας (εργαστήριο I/2010) | 1 500 | 300 | 450 000 |

Κατάρτιση και επανακατάρτιση (εργαστήριο II) | 750 | 1 000 | 750 000 |

«Λέσχη» απασχόλησης | 400 | 183 | 73 200 |

Επαγγελματικός προσανατολισμός (σημεία πληροφόρησης) | 200 | 200 | 40 000 |

Συνεργασία με τους εργοδότες | 1 000 | 125 | 125 000 |

Προώθηση της επιχειρηματικότητας | 1 000 | 140 | 140 000 |

Εργαστήρια ενθάρρυνσης | 250 | 205 | 51 250 |

Εργαστήρια νευρογλωσσολογίας | 250 | 160 | 40 000 |

Ενίσχυση για αυτοαπασχόληση | 200 | 4 500 | 900 000 |

Κατάρτιση κατά την εργασία | 400 | 1 600 | 640 000 |

Υποσύνολο εξατομικευμένων υπηρεσιών | 3 325 370 |

Δαπάνες για τη χρήση του ΕΤΠ [τρίτο εδάφιο του άρθρου 3 του κανονισμού (ΕΚ) αριθ. 1927/2006] |

Διαχείριση | 20 000 |

Πληροφόρηση και δημοσιότητα | 20 000 |

Δραστηριότητες ελέγχου | 93 000 |

Υποσύνολο δαπανών για τη χρήση του ΕΤΠ | 133 000 |

Σύνολο εκτιμώμενων δαπανών | 3 458 370 |

Συνεισφορά ΕΤΠ (65 % των συνολικών δαπανών) | 2 247 940 |

30. Η Σλοβενία επιβεβαιώνει ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία, και ιδίως προς τα ακόλουθα προγράμματα του ΕΚΤ: προώθηση της απασχόλησης για τους μακροχρόνια ανέργους, κατάρτιση για βελτίωση της απασχολησιμότητας, θεσμική κατάρτιση και προετοιμασία για τις διαδικασίες αξιολόγησης και χορήγησης εθνικών επαγγελματικών προσόντων. Οι σλοβενικές αρχές δήλωσαν ότι, κατά τη διενέργεια διοικητικών ελέγχων, θα λαμβάνουν ιδιαίτερη μέριμνα προκειμένου να εξασφαλίζουν ότι οι ενέργειες που ενισχύονται από το ΕΤΠ δεν χρηματοδοτούνται συγχρόνως από άλλα χρηματοδοτικά μέσα της Ένωσης.

Ημερομηνία κατά την οποία άρχισαν να παρέχονται ή σχεδιάζεται να αρχίσουν να παρέχονται οι εξατομικευμένες υπηρεσίες στους πληττόμενους εργαζομένους

31. Οι εξατομικευμένες υπηρεσίες που περιλαμβάνονται στη συντονισμένη δέσμη μέτρων για την οποία ζητείται συγχρηματοδότηση από το ΕΤΠ άρχισαν να παρέχονται στους πληττόμενους εργαζομένους από τη Σλοβενία στις 26 Οκτωβρίου 2009. Συνεπώς, η ημερομηνία αυτή αποτελεί την αφετηρία της περιόδου επιλεξιμότητας για κάθε βοήθεια που θα μπορούσε να χορηγηθεί από το EΤΠ.

Διαδικασίες διαβούλευσης με τους κοινωνικούς εταίρους

32. Οι σλοβενικές αρχές επισημαίνουν ότι, σύμφωνα με τον νόμο περί εργασιακών σχέσεων, η Mura ενημέρωσε τις συνδικαλιστικές ενώσεις για τις ομαδικές απολύσεις και απέστειλε σχετική κοινοποίηση στην Υπηρεσία Απασχόλησης της Σλοβενίας. Επιπλέον, οι σλοβενικές αρχές ισχυρίζονται ότι οι προτεινόμενες εξατομικευμένες υπηρεσίες αποτελούν καρπό της πείρας που έχει αποκτήσει το Υπουργείο και η Υπηρεσία Απασχόλησης από την ενασχόλησή τους με το πρόβλημα των απολυμένων εργαζομένων και ότι, ως εκ τούτου, δεν ζητήθηκε η ενεργός συμμετοχή των συνδικαλιστικών ενώσεων στην κατάρτιση των προτεινόμενων δραστηριοτήτων. Ωστόσο, η συνδικαλιστική οργάνωση των εργαζομένων στον όμιλο Mura συμμετέσχε στην πτωχευτική διαδικασία από την αρχή. Βοήθησε στην καταγραφή των απολυθέντων εργαζομένων και στην οργάνωση της κοινωνικής αρωγής που τους παρασχέθηκε.

33. Οι σλοβενικές αρχές επιβεβαίωσαν το γεγονός ότι πληρούνται οι απαιτήσεις που καθορίζονται στην εθνική και την ενωσιακή νομοθεσία όσον αφορά τις συλλογικές απολύσεις.

Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

34. Όσον αφορά την τήρηση των κριτηρίων που προβλέπονται στο άρθρο 6 του κανονισμού (ΕΚ) αριθ. 1927/2006, οι σλοβενικές αρχές στην αίτησή τους:

35. διαβεβαίωσαν ότι η χρηματοδοτική συνεισφορά του ΕΤΠ δεν αντικαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων·

36. απέδειξαν ότι η χρηματοδοτική συνεισφορά του ΕΤΠ παρέχει στήριξη σε μεμονωμένους εργαζομένους και δεν πρόκειται να χρησιμοποιηθεί για την αναδιάρθρωση εταιρειών ή τομέων·

37. διαβεβαίωσαν ότι οι επιλέξιμες ενέργειες που αναφέρονται ανωτέρω δεν επιχορηγούνται από άλλα χρηματοδοτικά μέσα της Ένωσης.

Συστήματα διαχείρισης και ελέγχου

38. Η Σλοβενία ενημέρωσε την Επιτροπή ότι η διαχείριση και ο έλεγχος της χρηματοδοτικής συνεισφοράς του ΕΤΠ θα γίνεται από τους ίδιους φορείς που διαχειρίζονται και ελέγχουν τις χρηματοδοτήσεις του Ευρωπαϊκού Κοινωνικού Ταμείου (ΕΚΤ) στη Σλοβενία. Το Υπουργείο Εργασίας, Οικογένειας και Κοινωνικών Υποθέσεων έχει ρόλο ενδιάμεσου φορέα στο σύστημα του ΕΚΤ. Ωστόσο, στο σύστημα του ΕΤΠ τον ρόλο της διαχειριστικής αρχής και της αρχής πιστοποίησης θα τον αναλάβουν διάφορες υπηρεσίες της Διεύθυνσης Αγοράς Εργασίας και Απασχόλησης του Υπουργείου Εργασίας, Οικογένειας και Κοινωνικών Υποθέσεων. Δικαιούχος των παρεμβάσεων του ΕΚΤ είναι η Υπηρεσία Απασχόλησης της Σλοβενίας, αλλά στο σύστημα του ΕΤΠ η Υπηρεσία αυτή θα διαδραματίζει ρόλο ενδιάμεσου φορέα.

Χρηματοδότηση

39. Με βάση την αίτηση της Σλοβενίας, η προτεινόμενη συνεισφορά του ΕΤΠ στη συντονισμένη δέσμη εξατομικευμένων υπηρεσιών ανέρχεται σε 2 247 940 ευρώ, ποσό που αντιπροσωπεύει το 65 % του συνολικού κόστους. Η βοήθεια που προτείνει η Επιτροπή βάσει του Ταμείου στηρίζεται στις πληροφορίες που χορήγησε η Σλοβενία.

40. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ, που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τις δυνατότητες ανακατανομής πιστώσεων, η Επιτροπή προτείνει την κινητοποίηση του ΕΤΠ για το σύνολο του προαναφερόμενου ποσού, το οποίο θα διατεθεί στο πλαίσιο του τομέα 1α του δημοσιονομικού πλαισίου.

41. Μετά τη διάθεση του προτεινόμενου ποσού χρηματοδοτικής συνεισφοράς θα παραμείνει διαθέσιμο, για την κάλυψη αναγκών που ενδέχεται να προκύψουν κατά τους τελευταίους τέσσερις μήνες του έτους, ποσοστό μεγαλύτερο από το 25% του μέγιστου ετήσιου ποσού που προβλέπεται για το ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

42. Με την παρούσα πρόταση παρέμβασης του ΕΤΠ η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, με σκοπό να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

43. Η Επιτροπή υποβάλλει χωριστά αίτηση μεταφοράς για να εγγραφούν στον προϋπολογισμό του 2010 ειδικές πιστώσεις ανάληψης υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πηγή των πιστώσεων πληρωμών

44. Με βάση την τρέχουσα κατάσταση εκτέλεσης, προβλέπεται ότι οι πιστώσεις πληρωμών που είναι διαθέσιμες για το 2010 στο πλαίσιο της γραμμής 01.0404 του προϋπολογισμού «Πρόγραμμα πλαίσιο για την ανταγωνιστικότητα και την καινοτομία — Πρόγραμμα για την επιχειρηματικότητα και την καινοτομία» δεν θα χρησιμοποιηθούν πλήρως εξ ολοκλήρου το εν λόγω έτος.

45. Πράγματι, η γραμμή αυτή καλύπτει δαπάνες που αφορούν την εφαρμογή του χρηματοδοτικού μηχανισμού του εν λόγω προγράμματος, κύριος στόχος του οποίου είναι να διευκολύνει την πρόσβαση των ΜΜΕ στη χρηματοδότηση. Μεσολαβεί κάποιο χρονικό διάστημα μεταξύ των μεταβιβάσεων στους καταπιστευματικούς λογαριασμούς που διαχειρίζεται το Ευρωπαϊκό Ταμείο Επενδύσεων και των εκταμιεύσεων προς τους δικαιούχους. Η χρηματοπιστωτική κρίση είχε σοβαρές επιπτώσεις στις προβλέψεις όσον αφορά τις εκταμιεύσεις το 2010. Κατά συνέπεια, για να αποφευχθεί η εμφάνιση υπερβολικών υπολοίπων στους καταπιστευματικούς λογαριασμούς, η μέθοδος υπολογισμού των πιστώσεων πληρωμών αναθεωρήθηκε, ώστε να ληφθούν υπόψη οι αναμενόμενες εκταμιεύσεις. Συνεπώς, μπορεί να διατεθεί για μεταφορά το ποσό των 2.247.940 ευρώ.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση, σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2010/014 SI/Mura από τη Σλοβενία)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τη δημοσιονομική πειθαρχία και τη χρηστή δημοσιονομική διαχείριση[6], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[7], και ιδίως το άρθρο 12 παράγραφος 3,

την πρόταση της Ευρωπαϊκής Επιτροπής[8],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη στήριξη στους εργαζομένους που απολύονται λόγω των μεγάλων διαρθρωτικών αλλαγών που επιφέρει η παγκοσμιοποίηση στο παγκόσμιο εμπόριο και για να τους βοηθήσει να επανενταχθούν στην αγορά εργασίας.

(2) Για τις αιτήσεις που υποβάλλονται μετά την 1η Μαΐου 2009 το πεδίο εφαρμογής του ΕΤΠ επεκτάθηκε, ώστε να περιλαμβάνει και τη στήριξη σε απολυθέντες εργαζομένους η απόλυση των οποίων ήταν άμεση συνέπεια της παγκόσμιας χρηματοπιστωτικής και οικονομικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ μέχρι το ποσό των 500 εκατομμυρίων ευρώ ετησίως.

(4) Στις 28 Απριλίου 2010 η Σλοβενία υπέβαλε αίτηση κινητοποίησης του ΕΤΠ λόγω απολύσεων στην εταιρεία Mura και τη συμπλήρωσε με πρόσθετες πληροφορίες για το διάστημα έως τις 24 Ιουνίου 2010. Η αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 2 247 940 ευρώ.

(5) Επομένως, θα πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς στο πλαίσιο της αίτησης που υπέβαλε η Σλοβενία,

ΑΠΟΦΑΣΙΖΟΥΝ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 2 247 940 ευρώ σε πιστώσεις ανάληψης υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ. 1.

[2] ΕΕ L 406 της 30.12.2006, σ. 1.

[3] Σύμφωνα με το τρίτο εδάφιο του άρθρου 3 του κανονισμού (ΕΚ) αριθ. 1927/2006.

[4] Αυτό το σχετικά υψηλό ποσοστό οφείλεται στο γεγονός ότι μία από τις εταιρίες του ομίλου Mura εφάρμοζε πολιτική απασχόλησης ατόμων με αναπηρία.

[5] Καλύπτει μεγάλο αριθμό μικρών κατηγοριών, όπως χημικούς, ηλεκτρολόγους, καλλιεργητές φυτών κ.λπ.

[6] ΕΕ C 139 της 14.6.2006, σ. 1.

[7] ΕΕ L 406 της 30.12.2006, σ. 1.

[8] ΕΕ C [...] της [...] , σ. [...].